b'\n_START_ARTICLE_\nMassemidtpunkt\n_START_PARAGRAPH_\nMassemidtpunktet betegner det punkt p\xc3\xa5 et objekt, hvor dets masse er centreret. Massemidtpunktet er alts\xc3\xa5 en gennemsnitlig placering og ikke n\xc3\xb8dvendigvis d\xc3\xa9r, hvor masset\xc3\xa6theden er st\xc3\xb8rst - der beh\xc3\xb8ver faktisk ikke v\xc3\xa6re masse i punktet overhovedet (se illustrationen til h\xc3\xb8jre)._NEWLINE_Massemidtpunkt er relevant, n\xc3\xa5r man \xc3\xb8nsker at beskrive et objekts bev\xc3\xa6gelse som helhed uden at beskrive de enkelte partikler; massemidtpunktet bev\xc3\xa6ger sig nemlig p\xc3\xa5 samme m\xc3\xa5de som et objekt uden volumen overhovedet, mens alle andre punktet i objektet bev\xc3\xa6ger sig i mere komplicerede m\xc3\xb8nstre. Et eksempel p\xc3\xa5 dette kan ses ved at kaste noget aflangt som en blyant. Foreg\xc3\xa5r dette t\xc3\xa6t p\xc3\xa5 jordoverfladen, og p\xc3\xa5virkes genstanden ikke af andre kr\xc3\xa6fter, s\xc3\xa5som luftmodstand, vil massemidtpunktet f\xc3\xb8lge en parabel-formet bue, mens enderne vil rotere i bev\xc3\xa6gelsen og lave i l\xc3\xb8kker p\xc3\xa5 parablen._NEWLINE_I et ensformigt tyngdefelt, dvs. hvor tyngdekraften er lige stor overalt, vil massemidtpunktet have samme placering som tyngdepunktet.'